U Bah Paul, Bah Bindo, Dr Jemino ban shah jied kyrtong MP
Shillong: Ka jingpynkhreh ki seng sain pyrthei ia ka elekshon MP 2019, ka la sdang ha kane ka jylla bad katkum ka jingtip ba la iohlum, ka UDP kawei na ki seng riewlum ha kane ka jylla, ka la iakren ia u briew na ka bynta kane ka elekshon MP kaban sa long lashem snem ha u 2019.
Lah ioh ban iakren bad katto katne ngut ki nongialam ka UDP, wat la kim pat kwah ban kren eiei, hynrei ka la don ka jingiakren ba ka kyrteng u Dr Jemino ka lah ban paw lada ka poi ka jingiasngewthuh jingmut lang.
Hynrei ym pat iakren ha ka rukom kaba dei namar ba ka por ka dang don bad ki don sa kiwei ki nongialam kum u Bah Paul Lyngdoh, u Bah Bindo M Lanong kiba la paw kyrteng kum kiwei kiba hakhmat na ka bynta kane ka elekshon ban long kum ki kyrtong.
Ha ka elekshon ba la dep, u Bah Paul Lyngdoh uba iakhun na ka UDP um shym la lah ban poi sha ka thong bad ha kaba u kyrtong ka Congress u Bah Vincent H Pala u la jop kput.
U Dr Jemino u dei u general secretary ka UDP bad u la shah rem ha kane ka elekshon MLA ba dang shu dep shen ha u kyrtong ka Congress, u Bah Charles Pyngrope na Nongthymmai konstitwensi.
La ioh jingtip ba la don ki nongialam ka UDP kiba kwah ba kiwei ki seng riewlum kum ka KHNAM, ka HSPDP nalor ka PDF ba dang shu mih, ba kin iatylli lang kawei lada long kaba lah, ban kyrshan lang ha ka elekshon namar ba lada iapait, ka jingjop kan shem jingeh.